**ጋዜጣዊ መግለጫ**

**ዳሸን ባንክ ዳሸን አሜሪካን ኤክስፕረስ የተሰኘ አለምአቀፍ የዴቢት አገልግሎት ካርድ አቅርቧል**

የተለያዩ የዲጂታል ባንክ አገልግሎቶችን በማስተዋወቅ ፈር ቀዳጅ የሆነዉ ዳሸን ባንክ በኢትዮጵያ የባንክ ኢንዱስትሪ ጎልተዉ ከሚታዩ ስሞች አንዱ ነዉ፡፡ ዳሸን ባንክ በዘርፉ የተለያዩ የቴክኖሎጂ ዉጤቶችን በማስተዋወቅ ከፍተኛ አስተዋፅኦ አበርክቷል፡፡ ለኢትዮጵያ የባንክ ኢንዱስትሪ የካርድ ባንክ አገልግሎትን ያስተዋወቀዉ ዳሸን ባንክ ነዉ፡፡

ባንኩ እንደ አሜሪካን ኤክስፕረስ፤ ቪዛ፤ ማስተርካርድና ዩኒየንፔይ ከተሰኙ ታዋቂ አለምአቀፍ የኤሌክትሮኒክ ክፍያ አገልግሎት ሰጭ ተቋማት ጋር እንዲሁም እንደ ዌስተርን ዩኒየን፤ መኒግራም፤ ኤክስፕረስ መኒ፤ ዳሃብሺል፤ ኢዝረሚት፤ ትራንስፍስት፤ ወርልድሬሚትና ሪያ ከሚባሉ ታዋቂ አለምአቀፍ የገንዘብ አስተላላፊ ተቋማት ጋር በትብብር በመስራት ላይ ይገኛል፡፡

ዳሸን ባንክ ከአሜሪክን ኤክስፕረስ ጋር በመተባበር ዳሸን አሜሪካን ኤክስፕረስ የተሰኘ አለምአቀፍ የዴቢት አገልግሎት ካርድ በይፍ አቅርቧል፡፡ ይህ ካርድ ከኢትዮጵያ ዉጭ በተለያየ የአለም ክፍል ለንግድ ስራ የሚጓዙ ደንበኞች ግብይታቸዉን በዉጭ ምንዛሬ ለመፈፀም የሚያስችል በመሆኑ ከፍተኛ ጠቀሜታ አለዉ፡፡

ዳሸን አሜሪካን ኤክስፕረስ ለአለም አቀፍ ተቋማትና ከፍተኛ የዉጭ ምንዛሬ ፍሰት ለሚያስተናግዱ ተቋማት በጣም አመቺና አስፈላጊ ካርድ ነዉ፡፡ ደንበኞች ከኢትዮጵያ ዉጭ ሆነዉ ከዉጭ ምንዛሬ አካዉንታቸዉ በቀላሉ ገንዘብ በማዉጣት ግብይት መፈፀም ያስችላል፡፡ ከዚህም በተጨማሪ ከጥሬ ገንዘብ ዉጭ ግብይት ለመፈፀም ዕድል ይፈጥራል፡፡ ይህም ከስጋት ነፃ ሆነዉ የፈለጉትን ያህል ገንዘብ በመጠቀም በአለም አቀፍ የአሜሪካን ኤክስፕረስ የኤቲኤም ኔትወርክ በኩል የንግድ ስራዎቻቸዉን ማከናወን ይችላሉ፡፡ ማንኛዉም ማንነቱን የሚገልፁ ህጋዊ ማስረጃዎችን ማቅረብ የሚችልና አለምአቀፍ የገንዘብ ዝዉዉር ማዕቀብ ያልተጣለበት ግለሰብም ሆነ ተቋም ካርዱን መጠቀም ይችላል፡፡

የዳሸን ባንክ ዋና ስራ አስፈፃሚ አቶ አስፋዉ አለሙ ዳሸን ባንክ የዘርፉ ከፍተኛ የቴክኖሎጂ ዕድገትና የህግ ማሻሻያዎች የፈጠሩትን ዕድል በመጠቀም ጥራት ያለዉ አገልግሎት በመስጠትና ይህን መሰል የዘርፉን የፈጠራ ዉጤቶች በማቅረብ ሁሌም ቀዳሚ ሆኖ ይቀጥላል ብለዋል፡፡ ወደ ዉጭ ለሚጓዙ ኢትዮጵያዉያን በቀላሉ ክፍያ ለመፈፀም እንዲችሉ ዕድል የሚፈጥረዉን ይህን ካርድ በማስተዋወቁ ዳሸን ባንክ ደስተኛ እንደሆነም አመልክተዋል፡፡ ካርዱ አገልግሎት መስጠት መጀመሩ ከዚህ በፊት ጥሬ ገንዘብ ይዞ ወደ ዉጭ ከሚደረግ ጉዞ ጋር የተያያዙ ስጋቶችንም እንደሚያስቀር ገልፀዋል፡፡ ዳሸን

ባንክ በአለም አቀፍ ደረጃ ከፍተኛ ዕዉቅና ካለዉ አሜሪካን ኤክስፕረስ ጋር በመሆን ካርዱን ማስተዋወቁ ትልቅ ዕምርታ መሆኑንም ጠቁመዋል፡፡

በአፍሪካ የአሜሪካን ኤክስፕረስ ቢዝነስ ዴቨሎፕመንት ምክትል ፕሬዚዳንት የሆኑት ጄምስ ዋይናይና በበኩላቸዉ ካርዱ ኢትዮጵያዉያን ይበልጥ አስተማማኝና ቀላል በሆነ መንገድ አለምአቀፍ ክፍያ መፈፀም እንዲችሉ ዕድል የሚፈጥር መሆኑን አመልክተዋል፡፡ ካርዱ በአለምአቀፍ ዝዉዉር ወቅት ከፖስ ማሽኖች ክፍያ ለመፈፀም የሚያስችል በመሆኑ ይበልጥ አመች እንደሚደርገዉም አስገንዝበዋል፡፡ አለም አቀፍ ግብይት ለመፈፀም፤ የሆቴል አገልግሎት ለማግኘትና የአየር በረራ ትኬት ለመቁረጥ አመች መሆኑንም ለአብነት ጠቁመዋል፡፡ ድርጅታቸዉ እስካሁን ከዳሸን ባንክ ጋር በትብብር ሲሰራ መቆየቱን አስታዉሰዉ የካርዱ ወደስራ መግባት ግንኙነታቸዉን ይበልጥ እንደሚያጠናክረዉ ተናግረዋል፡፡

ደንበኞች ካርዱን በየትኛዉም የባንኩ ቅርንጫፍም ሆነ የዉጭ ምንዛሬ ቢሮ በማመልከት በአጭር ጊዜ ዉስጥ ማግኘት ይችላሉ፡፡